જોકે હરિયાણા કરતા વધુ રસપ્રદ અને મહત્વની ચૂંટણી મહારાષ્ટ્રની બની રહી છે, કારણ કે પાંચ વરસ બાદ યોજાઈ રહેલી ચૂંટણીમાં આ વખતે અનેક નવા અને વિચિત્ર સમીકરણો ઊભા થયા છે. આ સમીકરણોએ તમામ રાજકીય વિશ્લેષકોને મુંઝવણમાં મૂકી દીધા છે. બધા રાજકીય વિશ્લેષકો માથુ ખંજવાળી રહ્યા છે. કોઈ લોકસભાના અનુભવના આધારે મહારાષ્ટ્રનું આકલન કરવાની કોશિશ કરી રહ્યું છે, તો કોઈ મહારાષ્ટ્રનો ચૂંટણી ઇતિહાસ ફેંદી કયાસ કાઢવાના પ્રયત્નો કરી રહ્યું છે.